En national lovgivning, der fastsætter, at personer over 35 år ikke kan optages i politikorpset i en medlemsstats selvstyrende region, påvirker ansættelsesvilkårene for disse arbejdstagere. Følgelig må en lovgivning af denne karakter antages at fastsætte regler for adgang til lønnet beskæftigelse i den offentlige sektor som omhandlet i artikel 3, stk. 1, litra a), i direktiv 2000/78 om generelle rammebestemmelser om ligebehandling med hensyn til beskæftigelse og erhverv, og er derfor omfattet af dette direktivs anvendelsesområde.

Artikel 2, stk. 2, i direktiv 2000/78 om generelle rammebestemmelser om ligebehandling med hensyn til beskæftigelse og erhverv, sammenholdt med direktivets artikel 4, stk. 1, skal fortolkes således, at den ikke er til hinder for en lovgivning, hvorefter ansøgere til stillingerne som betjente i et politikorps, der udfører alle de operationelle opgaver eller udøvende funktioner, der påhviler korpset, ikke må være fyldt 35 år.

En sådan lovgivning indebærer en direkte forskelsbehandling på grund af alder som omhandlet i artikel 1, sammenholdt med artikel 2, stk. 2, litra a), i direktiv 2000/78. Nødvendigheden af at have særlige fysiske evner er en egenskab, som er knyttet til alderen, og de opgaver, som består i beskyttelse af personer og goder, anholdelse og opsyn med ophavsmænd til strafbare forhold samt præventiv patruljering, kan imidlertid kræve anvendelse af fysisk styrke. Karakteren af disse opgaver forudsætter en vis fysisk egnethed, for så vidt som manglende fysiske evner ved udøvelsen af dette erhverv kan have vidtrækkende konsekvenser, ikke alene for betjentene selv og tredjemænd, men også for opretholdelsen af den offentlige orden. Heraf følger, at den omstændighed, at en person skal besidde særlige fysiske evner for at kunne udøve de tre hovedopgaver, der varetages af politiet i den berørte medlemsstats selvstyrende region, dvs. at beskytte personer og goder, at sikre, at den enkelte frit kan udøve sine rettigheder og friheder, og at varetage borgernes sikkerhed, kan anses for at udgøre et regulært og afgørende erhvervsmæssigt krav som omhandlet i artikel 4, stk. 1, i direktiv 2000/78 i forbindelse med udøvelsen af det omhandlede arbejde.

Endvidere kan en sådan lovgivning anses dels for at være hensigtsmæssig i forhold til målet om at sikre den operationelle karakter og rette funktion af det berørte politikorps, dels for ikke at gå videre, end hvad der er nødvendigt for at nå dette mål. De mangler, der kan frygtes at ville opstå i forbindelse med funktionen af politiet i den berørte selvstyrende region, gør det ikke muligt som et mindre indgribende alternativ at afholde fysisk krævende udvælgelsesprøver, der har karakter af stopprøver, i forbindelse med afholdelsen af en udvælgelsesprøve. Det nævnte formål kræver nemlig med henblik på at genskabe en tilfredsstillende aldersstruktur, at kravet om særlige fysiske evner ikke bliver et statisk krav, der alene skal være opfyldt på tidspunktet for udvælgelsesprøven, men derimod et mere dynamisk krav, hvorved der også tages hensyn til de tjenesteår, der tilbagelægges, efter at en ansøger har bestået udvælgelsesprøven.

(jf. præmis 30, 34-36, 47, 48 og 50 samt domskonkl.)